b'\n_START_ARTICLE_\nNadar\n_START_SECTION_\n\xc5\xbdivljenje\n_START_PARAGRAPH_\nNadar se je rodil v Parizu. \xc5\xa0tudiral je medicino, vendar jo je opustil. V letih 1838-48 je \xc5\xbeivel precej boemsko \xc5\xbeivljenje. Prijateljeval je z Murgerjem in Baudelairom. V tem \xc4\x8dasu je ustvaril svoje prve karikature._NEWLINE_Leta 1854 se je seznanil s fotografijo in odprl atelje. Leta 1858 je ustvaril prvo fotografijo, pri kateri je uporabil umetno - elektri\xc4\x8dno svetlobo. Leta 1860 je odprl atelje na Boulevard des Capucines. Leta 1861 je fotografiral pari\xc5\xa1ke katakombe. Leta 1886 je objavil prvi fotointervju s stoletnim kemikom Chevreulom. Nato je imel v letih 1897-99 nov studio v Marseilleu. Umrl je v Parizu star 90 let.\n_START_SECTION_\nFotografova \xc5\xbeena, 1853, Pariz\n_START_PARAGRAPH_\nNadar se je izkazal kot zelo dober fotograf predvsem pri \xc5\xbeenskih portretih, njegovi mo\xc5\xa1ki portreti so manj poglobljeni. Ekspozicijski \xc4\x8das posnetka je bil okrog 15 do 20 sekund (torej zelo kratek), vendar je vsakemu portretirancu Nadar dovolil, da se je prej umiril. Rezultat je, da dobimo v ogled neko verno podobo ljudi v smislu psiholo\xc5\xa1kega portreta. Obraz in roke portretiranke sta spet klasi\xc4\x8dna elementa portreta - iz klasi\xc4\x8dnega, enobarvnega ozadja se na pred nami dviga pogled \xc5\xbeenske, ki ne gleda direktno v objektiv; torej v gledalca.\n_START_SECTION_\nPortret Sarah Bernhardt, 1865, Pariz\n_START_PARAGRAPH_\nOkolje fotografije je nevtralno in deluje kot anti\xc4\x8dni citat - tu pri portretiranki ne gre za modno obleko in frizuro, kajti opazimo, da ima razmr\xc5\xa1ene kodraste lase, bolj kratko pristri\xc5\xbeene, kot je navada za tisti \xc4\x8das in na prvi pogled bi portretiranko postavili v dvajseta leta dvajsetega stoletja. Tudi njena obleka, bolj verjetno kar samo ogrinjalo, deluje kot toga in ka\xc5\xbee na nekak \xc2\xbbolimpijski svet\xc2\xab, ki se ne ti\xc4\x8de vsakdana in navadnih smrtnikov - to je \xc5\xbee svet umetnosti (portretiranka sloni na odbitem stebru). Njena obleka ima globok izrez - dekolte in njeno ogrinjalo daje vtis, da bo vsak \xc4\x8das spolzelo iz nje, kar izra\xc5\xbea mo\xc4\x8dno eroti\xc4\x8dnost. Obraz je izredno gladek, kar dokazuje retu\xc5\xa1o (naknadne popravke). Detajli \xc5\xa1e prispevajo k psiholo\xc5\xa1kem profilu te \xc5\xbeenske, \xc4\x8desar pri Disd\xc3\xa9riju, Nadarovem sodobniku, ne sre\xc4\x8damo, pri njem je poudarek na dokumentaciji in predstavitvi poklica portretiranca._NEWLINE_Sarah Bernhardt je bila nenavadna in slavna osebnost, igralka, ki je nosila hla\xc4\x8de, kar je bilo za \xc5\xbeensko \xc5\xbee v tistem \xc4\x8dasu zelo nenavadno. \xc4\x8clovek je s tem prikazan kot ve\xc4\x8dno bitje.\n_START_SECTION_\nSlavolok zmage in bulvarji, Pariz iz balona, 1868, Pariz\n_START_PARAGRAPH_\nZa izdelavo teh posnetkov se je Nadar moral z balonom dvigniti nad Pariz. Uporabljal je sekven\xc4\x8dno - segmentno fotografijo osmih slik (patent Disd\xc3\xa9rija, njegovega sodobnika) v \xc4\x8dasovnem zaporedju. Vse je pripravil in razvil kar v balonu._NEWLINE_Ta fotografija pomeni za\xc4\x8detek airfotografije - pogleda iz zraka, in pomembno vpliva na fotografe in umetnike v \xc4\x8dasu prve svetovne vojne (npr. na na\xc5\xa1ega fotografa Malevi\xc4\x8da). Ta fotografija prinese zavest, da je pogled na upodobljeno druga\xc4\x8den, kot \xc4\x8de ga gledamo naravnost horizontalno iz tal.\n_START_SECTION_\nUmetnost \xc5\xbeiveti 100 let: Trije intervjuji z gospodom Chevreulom na predve\xc4\x8der njegove 101. obletnice\n_START_PARAGRAPH_\nNaslov ozna\xc4\x8duje Nadarjevo fotoreporta\xc5\xbeo z ve\xc4\x8d fotografijami (vseh skupaj jih je 21) v istem besedilu. Objavljena je bila kot fotointervju v reviji Journal Ilustr\xc3\xa9, 5. septembra 1886. Pomeni prvi poizkus sinteze teksta in fotografije - intervju.'